**Tájékoztatás eb/eb kölykök forgalmazásával,**

**hirdetésével kapcsolatban**

**Tisztelt Ebtartók!**

Tájékoztatjuk Önöket, hogy a kedvtelésből tartott állatokkal történő kereskedés FELIR azonosító köteles tevékenységgé vált. A kötelezettségről a 2021. április 1-jén hatályba lépő, az élelmiszerlánc-felügyeleti információs rendszer (FELIR) működéséről szóló 578/2020. Kormányrendelet rendelkezik. Az intézkedés fontos lépés az állatkínzó kutyaszaporítók, illegális kisállatkereskedők tevékenységének visszaszorításáért, felszámolásáért folyó munkában.

A kisállat kereskedelemmel foglalkozóknak, kutyaszaporítóknak eddig nem kellett bejelenteniük tevékenységüket a hatóságnak. Az illegális kisállat kereskedelem felszámolása érdekében ez megváltozott. 2021. április 1-től ugyanis a kedvtelésből tartott állatok forgalmazását végző vállalkozásoknak a helyileg illetékes élelmiszerlánc-felügyeleti szervnél be kell jelenteniük FELIR azonosító szám köteles tevékenységüket.

A jogszabályi változás miatt az ebet/eb kölyköt forgalmazni, illetve tulajdonjogát forgalmazásnak nem minősülő más módon átruházni (pl. ajándékozás) kizárólag az állatot azonosító elektronikus transzponderrel (bőr alá ültetett microchip) történő megjelölés után lehet. Az eb kölyköket 8 hetes korukig az anyukkal kell tartani.

A fenti szabályozás okán felhívjuk a Tisztlet Ebtartók figyelmét, hogy amennyiben kutyaszaporítással foglalkoznak, úgy tegyék meg regisztrációjukat a FELIR rendszerben!

FELIR azonosító, illetve beültetett microchip hiányában a hirdetőt állatvédelmi bírsággal sújthatja a hatóság. Általánosságban a hatóság által kiszabható bírság alapösszege tizenötezer forint, amelyet a jogsértés körülményeitől függően akár többszörös szorzóval is megállapíthatnak.

Felhívjuk a figyelmet arra, hogy közösségi oldalakon, csoportokban csak a FELIR azonosító és a beültetett mikrochip meglétét követően tegyék meg hirdetésüket, mivel több állatvédelmi alapítvány figyeli ezen hirdetéseket és kezdeményezi a hirdetés kivizsgálását, mely hatósági eljárást, esetlegesen állatvédelmi bírságot von maga után!

Kérjük a Tisztelt Ebtartókat a jogszabályok betartására!

Dunaföldvár Város Önkormányzata